

**Odgovori na novinarska vprašanja glede spletnih prevar**

* Katere vrste kibernetskih napadov najpogosteje zaznavajo slovenske banke oz. ali v zadnjem času katera izmed različnih vrst prevar še prav posebej izstopa?

**Odgovor**: Banke beležijo največ poskusov phishinga – to že več let kažejo tudi podatki SI-CERTA. V letu 2022 je od skupaj 4123 obravnavanih incidentov phishing predstavljal **tretjino vseh prijav.** Z razvojem novih tehnologij in širjenjem digitalizacije na vsa življenjska področja so v porastu tudi druge vrste spletnih prevar - na drugem mestu so investicijske prevare, katerih žrtve so predvsem neizkušeni vlagatelji v vrednostne papirje in kriptovalute, oškodovani pa so lahko tudi za več deset tisoč evrov

* Kakšne napake najpogosteje delajo komitenti bank, zaradi katerih prihaja do oškodovanj?

**Odgovor**: Stranke bank in hranilnic najpogosteje nasedejo takrat, ko so zavedene (phishing) z različnimi tehnikami socialnega inženiringa, torej ko nasedejo obljubam o hitrih in visokih donosih (investicijske prevare), ko so prestrašene (obljuba o pravni pomoči, ki jim bo omogočila povrnitev vplačanih sredstev v npr. kripto valute), ko si nekaj močno želijo (lažni krediti) ali, ko gre za čustveno navezanost in s tem povezane želje (ljubezenske prevare). Čeprav posamezniki pogosto niso prepričani o verodostojnosti elektronskih ali SMS-sporočil ter ponudb, ki jih dobijo, jih ne preverijo (npr. pri zaupanja vredni ustanovi, npr. svoji banki ali hranilnici). Svoje osebne podatke, prijavna gesla v spletno ali mobilno banko, podatke o plačilnih karticah in podobno prehitro zaupajo neznancem prek spleta oz. jih celo vpišejo v poslane spletne povezave, ki pa vodijo na lažna spletna mesta. Rezultat tega je pogosto oškodovanje oz. izguba denarja.

* Ali obstaja kakšna ocena, koliko škode kibernetski kriminal povzroči slovenskim bankam – in njihovim komitentom?

**Odgovor:** Združenje bank podatkov ne zbira, zato vam na vprašanje ne moremo odgovoriti. Po podatkih SI-CERTA je skupen znesek finančne škode obravnavanih incidentov v letu 2021 v Sloveniji znašal kar 1,45 milijona evrov.

* Kako pereča težava so pravzaprav spletne prevare za slovenske banke – tako finančno kot tudi procesno, ko (če) poskušate pomagati bankam?

**Odgovor**: Vsako oškodovanje je nepotrebno, povzroča dodatne stroške, vpliva na zaupanje in je zato z vidika banke ter njenih strank problematično. Zato si banke in hranilnice prizadevajo za varno poslovanje svojih strank in za varno izvajanje lastnih procesov.

Z uporabo sodobnih tehnologij in umetne inteligence bodo kibernetske prevare verjetno postale še bolj sofisticirane in bodo bolj usmerjeno ciljale ter zlorabljale človekovo ranljivost, vse z namenom goljufanja in kraje denarja. Zato je nenehno ozaveščanje uporabnikov spletnih storitev nujno, saj se varnost na spletu začne pri vsakemu izmed nas.

* Kaj želite doseči s ped kratkim začeto akcijo ozaveščanja o spletnih prevarah, kakšna so vaša pričakovanja?

**Odgovor:** Cilj kampanje je okrepiti zavedanje o kibernetskih tveganjih in spletnih prevarah, z namenom, da bi uporabniki bančnih storitev uspešneje zaznali poskuse prevar in jih pravočasno tudi preprečili. Da bi jim to olajšali, smo banke in hranilnice na spletnem mestu pazi.se ter na svojih spletnih straneh zbrale vrsto koristnih informacij o najpogostejših vrstah spletnih (in drugih) prevar.

* Če imate kakršnekoli druge podatke oz. sporočila, jih lahko podate tukaj?

**Odgovor:** Ker je dejstvo namreč, da za varnost pri spletnem poslovanju lahko največ naredi vsak posameznik sam, si moramo za to prizadevati vsi in še posebej mediji lahko odigrate ključno vlogo pri ozaveščanju.

Združenje bank Slovenije
Ljubljana, 14. junij 2023